stanford-oval/wikipedia huggingface dataset:
ร้านสะดวกซักมินาโตะการค้า
สื่อ > มังงะ

คาโดคาวะ คอร์ปอเรชั่นได้จัดการประกวดในหัวข้อ "Light-hearted Romance BL Manga Original Work" ผ่านทางพิซิฟ ตั้งแต่วันที่ 1 เมษายน พ.ศ. 2562 จนถึงวันที่ 15 พฤษภาคม พ.ศ. 2562 โดยผู้ชนะจะสามารถนำผลงานของตนไปดัดแปลงเป็นซีรีส์มังงะได้ ในวันที่ 6 เมษายน พ.ศ. 2562 ยูซุ สึบากิได้โพสต์เรื่องราวที่มีชื่อว่า Wash My Heart! บนพิซิฟและส่งเข้าประกวด ผลงานนี้ได้รับรางวัลรองชนะเลิศ และต่อมาได้รับการนำไปตีพิมพ์เป็นมังงะในชื่อเรื่อง "ร้านสะดวกซักมินาโตะการค้า" โดยมีซาวะ คันซึเมะเป็นผู้วาดภาพประกอบ ได้รับการตีพิมพ์เป็นตอนบนยีน พิซิฟ ตั้งแต่วันที่ 7 ธันวาคม พ.ศ. 2562 ตอนต่างๆ ได้รับการรวบรวมตีพิมพ์ในภายหลังในรูปแบบเล่ม (ทังโกบง) จำนวน 4 เล่มโดยคาโดคาวะ ภายใต้สำนักพิมพ์ยีน พิซิฟ ซีรีส์ สำนักพิมพ์ฟีนิกซ์ได้ประกาศเป็นผู้ถือลิขสิทธิ์ในฉบับภาษาไทยในวันที่ 18 พฤษภาคม พ.ศ. 2565
สื่อ > มังงะ > จำนวนเล่ม

| # | วันที่ออกจำหน่ายต้นฉบับ | ISBN ต้นฉบับ | วันที่ออกจำหน่ายภาษาไทย | ISBN ภาษาไทย |
| --- | --- | --- | --- | --- |
| 1 |  27 สิงหาคม 2563 (2020-08-27) | 978-4040646237 | 8 มิถุนายน 2565 (2022-06-08) | 978-616-464-778-7 |
| 2 |  27 กรกฎาคม 2564 (2021-07-27) | 978-4046803498 | 27 ตุลาคม 2565 (2022-10-27) | 978-616-464-889-0 |
| 3 |  26 มีนาคม 2565 (2022-03-26) | 978-4046812391 | 15 สิงหาคม 2566 (2023-08-15) | 978-616-599-205-3 |
| 4 |  27 มกราคม 2566 (2023-01-27) | 978-4046818904 | 13 กุมภาพันธ์ 2567 (2024-02-13) | 978-616-599-452-1 |
| 5 |  26 มกราคม 2567 (2024-01-26) | 978-4046830258 | 20 สิงหาคม 2565 (2022-08-20) | 978-616-599-709-6 |
สื่อ > มังงะ > รวมเรื่อง

| # | ชื่อเล่ม | วันที่ออกจำหน่ายภาษาญี่ปุ่น | ISBN ภาษาญี่ปุ่น |
| --- | --- | --- | --- |
| 1 | Minato Shōji Koin Randorī: Koshiki Ansorojī Komikku Fuwafuwa (みなと商事コインランドリー 公式アンソロジーコミック ふわふわ) | 26 พฤศจิกายน 2565 (2022-11-26) | 978-4046817877 |
สื่อ > นิยาย

นิยายออลิจินอลของสึบากิ ถูกรวบรวมในภายหลังและได้รับการเผยแพร่โดยคาโดคาวะ พร้อมกับคันซึมะวาดภาพประกอบของนิยาย
| # | ชื่อเล่ม | วันที่ออกจำหน่ายภาษาญี่ปุ่น | ISBN ภาษาญี่ปุ่น |
| --- | --- | --- | --- |
| 1 | Noberu Minato Shōji Koin Randorī: Utakata no Kisu (ノベル みなと商事コインランドリー うたかたのキス) | 28 กุมภาพันธ์ 2565 (2022-02-28) | 978-4046811387 |
| 2 | Noberu Minato Shōji Koin Randorī: Irekawari no Koi (ノベル みなと商事コインランドリー いれかわりの恋) | 27 มิถุนายน 2565 (2022-06-27) | 978-4046814500 |
| 3 | Noberu Minato Shōji Koin Randorī: Hīragu Tabiji (ノベル みなと商事コインランドリー ひいらぐ旅路) | 27 เมษายน 2566 (2023-04-27) | 978-4046823465 |
สื่อ > ดรามา ซีดี

มีการดัดแปลงเป็นละครวิทยุในรูปแบบซีดี พร้อมจำหน่ายเป็นโบนัสพร้อมกับนิตยสารคอมมิก ยีน รายสัปดาห์ ฉบับเดือนสิงหาคม พ.ศ. 2564 ที่วางจำหน่ายเมื่อวันที่ 15 กรกฎาคม พ.ศ. 2564 ละครวิทยุนำแสดงโดยเซอิจิโร ยามาชิตะรับบทเป็นอากิระ และโนบูนางะ ชิมาซากิรับบทเป็นชินทาโร่
สื่อ > ละครโทรทัศน์

ละครโทรทัศน์ฉบับคนแสดงที่ดัดแปลงมาจากเรื่องร้านสะดวกซักมินาโตะการค้าได้รับการประกาศเมื่อวันที่ 21 มีนาคม พ.ศ. 2565 ซีรีส์นี้ออกอากาศตั้งแต่วันที่ 7 กรกฎาคม จนถึง 22 กันยายน พ.ศ. 2565 ทางช่องทีวีโตเกียวและบริการสตรีมมิ่ง Paravi โดยฤดูกาลแรกกำกับโดยจุนอิจิ คานาอิ [ja], ฮิโรอากิ ยูอาซะ [ja] และยูกะ เอดะ [ja] คานาอิยังเป็นผู้เขียนบทร่วมกับซูบารุ ยามาชิตะและริมะ คิตากิ [ja]อีกด้วย ยูกิโตชิ โคมัตสึได้รับเคตดิตให้เป็นโปรดิวเซอร์
ละครเรื่องนี้แสดงโดยทาคุยะ คุซาคาวะ สมาชิกวงบุลเล็ตเทรน รับบทเป็นอากิระ และโช นิชิงากิรับบทเป็นชินทาโร นักแสดงสมทบได้แก่ เซจิ ฟุกุชิรับบทเป็นทาคายูกิ ซาคุมะ, ยู อินาบะรับบทเป็นชู ซาคุมะ, โทโมยะ โอคุ [ja]รับบทเป็นอาซึกะ ฮานาบุซะ และฮานะ โทโยชิมะ [ja] รับบทเป็นซากุระโกะ คัทสึกิ ต่อมาซายูริ อิโนอุเอะได้รับบทเป็นซากิ มาชิดะ ซึ่งเป็นตัวละครออริจินอลของละครโทรทัศน์ซึ่งทำหน้าที่เป็นอดีตเพื่อนร่วมห้องและอดีตแฟนสาวของอากิระ เพลงเปิดของเรื่องคือ "Gyutto" ร้องโดยโช โทคิเมกิ เซ็นเด็นบุ และเพลงปิดของเรื่องคือ "Tsuitachi" ร้องโดยคาเอริ โนะ ไค
ฤดูกาลที่สองได้รับการประกาศเมื่อวันที่ 23 เมษายน 2023 และออกอากาศในวันที่ 5 กรกฎาคม จนถึง 20 กันยายน พ.ศ. 2566 คานาอิกลับมากำกับซีรีส์นี้อีกครั้ง ในขณะที่ฮิโตมิ ยามาชิตะ และเรียว คาวาซากิ ได้รับการเพิ่มเข้ามาเป็นผู้กำกับร่วมคนใหม่
สื่อ > ละครโทรทัศน์ > ฤดูกาลที่ 1 (พ.ศ. 2565)

| ตอน ทั้งหมด | ตอนในฤดูกาล | ชื่อ  | กำกับโดย | เขียนโดย | วันที่ฉายครั้งแรก |
| --- | --- | --- | --- | --- | --- |
| 1 | 1 | Transliteration: "Manatsu no Yurukyun Rabu!" (ญี่ปุ่น: 真夏のゆるきゅんラブ！) | จุนอิจิ คานาอิ [ja] | จุนอิจิ คานาอิ | 7 กรกฎาคม 2565 (2022-07-07) |
| 2 | 2 | Transliteration: "Tomodachi tte Mahō no Kotoba!?" (ญี่ปุ่น: 友達って魔法の言葉!?) | จุนอิจิ คานาอิ | จุนอิจิ คานาอิ | 14 กรกฎาคม 2565 (2022-07-14) |
| 3 | 3 | Transliteration: "Koi no Raibaru Arawaru!" (ญี่ปุ่น: 恋のライバル現る!) | ฮิโรอากิ ยูอาซะ [ja] | จุนอิจิ คานาอิ | 21 กรกฎาคม 2565 (2022-07-21) |
| 4 | 4 | Transliteration: "Kokoro no Kattō... Kore wa Koi!" (ญี่ปุ่น: 心の葛藤…これは恋!) | ฮิโรอากิ ยูอาซะ | จุนอิจิ คานาอิ | 28 กรกฎาคม 2565 (2022-07-28) |
| 5 | 5 | Transliteration: "Omoi Hito to Saikai... Ketsui no Toki!?" (ญี่ปุ่น: 想い人と再会…決意の時!?) | ยูกะ เอดะ [ja] | ซูบารุ ยามาชิตะ | 4 สิงหาคม 2565 (2022-08-04) |
| 6 | 6 | Transliteration: "Kako no Jibun kara Sotsugyō!" (ญี่ปุ่น: 過去の自分から卒業!) | ยูกะ เอดะ | ซูบารุ ยามาชิตะ | 11 สิงหาคม 2565 (2022-08-11) |
| 7 | 7 | Transliteration: "Kimazui Futari... Jū-nen no Shinsō!?" (ญี่ปุ่น: 気まずい二人…10年前の真相!?) | ยูกะ เอดะ | ซูบารุ ยามาชิตะ | 18 สิงหาคม 2565 (2022-08-18) |
| 8 | 8 | Transliteration: "Natsu no Owari to Sorezore no Ketsudan!" (ญี่ปุ่น: 夏の終わりとそれぞれの決断!) | ยูกะ เอดะ | ซูบารุ ยามาชิตะ | 25 สิงหาคม 2565 (2022-08-25) |
| 9 | 9 | Transliteration: "Sono Koi, Ouenshimasu" (ญี่ปุ่น: その恋、応援します) | จุนอิจิ คานาอิ | ริมะ คิตากิ [ja] | 1 กันยายน 2565 (2022-09-01) |
| 10 | 10 | Transliteration: "Jū-nen-goshi no Kecchaku!" (ญี่ปุ่น: 10年越しの決着!) | จุนอิจิ คานาอิ | ซูบารุ ยามาชิตะ | 8 กันยายน 2565 (2022-09-08) |
| 11 | 11 | Transliteration: "Tōkyō Dēto de Hatsu no Otomari!?" (ญี่ปุ่น: 東京デートで初のお泊まり!?) | จุนอิจิ คานาอิ | จุนอิจิ คานาอิ | 15 กันยายน 2565 (2022-09-15) |
| 12 | 12 | Transliteration: "Futari ga Eranda Mirai to wa..." (ญี่ปุ่น: 2人が選んだ未来とは…) | จุนอิจิ คานาอิ | จุนอิจิ คานาอิ | 22 กันยายน 2565 (2022-09-22) |
สื่อ > ละครโทรทัศน์ > ฤดูกาลที่ 2 (พ.ศ. 2566)

| ตอน ทั้งหมด | ตอนในฤดูกาล | ชื่อ  | กำกับโดย | เขียนโดย | วันที่ฉายครั้งแรก |
| --- | --- | --- | --- | --- | --- |
| 13 | 1 | Transliteration: "Ryō Omoi no Koi… Amaya ka na Hibi" (ญี่ปุ่น: 両思いの恋…甘やかな日々) | TBD | TBD | 5 กรกฎาคม 2566 (2023-07-05) |
| 14 | 2 | Transliteration: "Tanabata no Negai Dokidoki no Dōsei" (ญี่ปุ่น: 七夕の願いドキドキの同棲) | TBD | TBD | 12 กรกฎาคม 2566 (2023-07-12) |
| 15 | 3 | Transliteration: "Shin to Asuka no Nayami…" (ญี่ปุ่น: シンと明日香の悩み…) | TBD | TBD | 19 กรกฎาคม 2566 (2023-07-19) |
| 16 | 4 | Transliteration: "Minato, Daigaku ni Sennyū…!?" (ญี่ปุ่น: 湊、大学に潜入…！？) | TBD | TBD | 26 กรกฎาคม 2566 (2023-07-26) |
| 17 | 5 | Transliteration: "Shin to shinmitsuna otoko" (ญี่ปุ่น: シンと親密な男) | TBD | TBD | 2 สิงหาคม 2566 (2023-08-02) |
| 18 | 6 | Transliteration: "Kuragari no Hōmonsha!" (ญี่ปุ่น: 暗がりの訪問者！) | TBD | TBD | 9 กุมภาพันธ์ 2566 (2023-02-09) |
| 19 | 7 | Transliteration: "Hīragi no Omoi to Minato no Sengen" (ญี่ปุ่น: 柊の思いと湊の宣言) | TBD | TBD | 16 สิงหาคม 2566 (2023-08-16) |
| 20 | 8 | Transliteration: "Dokidoki no onsen ryokō!?" (ญี่ปุ่น: ドキドキの温泉旅行!?) | TBD | TBD | 23 สิงหาคม 2566 (2023-08-23) |
| 21 | 9 | Transliteration: "Shin e no Tanjōbi Purezento" (ญี่ปุ่น: シンへの誕生日プレゼント) | TBD | TBD | 30 สิงหาคม 2566 (2023-08-30) |
| 22 | 10 | Transliteration: "Ushinawareta Kioku" (ญี่ปุ่น: 失われた記憶) | TBD | TBD | 6 กันยายน 2566 (2023-09-06) |
| 23 | 11 | Transliteration: "Dokidoki Samādēto Dai Sakusen!?" (ญี่ปุ่น: どきどきサマーデート大作戦！？) | TBD | TBD | 13 กันยายน 2566 (2023-09-13) |
| 24 | 12 | Transliteration: "Tsuioku no Naka no Egao… Namida no Riyū to 2-ri no Unmei" (ญี่ปุ่น: 追憶の中の笑顔…涙の理由と2人の運命) | TBD | TBD | 20 กันยายน 2566 (2023-09-20) |
ผลตอบรับ

ร้านสะดวกซักมินาโตะการค้าได้ติดอันดับที่ 10 ในการเลือกตั้งเว็บมังงะทั่วไปประจำปี พ.ศ. 2563 ต่อมาก็ได้อันดับ 1 ในผลการเลือกประจำปี พ.ศ. 2566 อีกครั้ง
แหล่งข้อมูลอื่น

เว็บไซต์อย่างเป็นทางการของไลต์โนเวลและมังงะที่ Phoenix Next (ในภาษาไทย)
ร้านสะดวกซักมินาโตะการค้า (มังงะ) ที่เครือข่ายข่าวอนิเมะ
อาณาจักรมเยาะอู้

อาณาจักรมเยาะอู้ เป็นอาณาจักรที่มีเมืองหลวงที่เมืองมเยาะอู้ ใกล้กับชายฝั่งตะวันออกของอ่าวเบงกอล ปัจจุบันเป็นส่วนหนึ่งของบังกลาเทศและรัฐยะไข่ในประเทศพม่า ปกครองตนเองเป็นอิสระระหว่าง พ.ศ. 2072–2328 ก่อนจะถูกราชวงศ์โก้นบองของพม่ายึดครอง
ประวัติศาสตร์

มเยาะอู้เป็นเมืองหลวงของราชอาณาจักรยะไข่เมื่อ พ.ศ. 1974 เมื่อเมืองเติบโตขึ้นมีการสร้างวัดและเจดีย์ต่าง ๆ มากมาย และยังคงเหลืออยู่จนถึงปัจจุบัน ในราวพุทธศตวรรษที่ 20–23  ที่เมืองมเยาะอู้เป็นเมืองหลวงของราชอาณาจักรยะไข่นั้น มีพ่อค้าชาวต่างชาติเข้ามาค้าขายมากมาย รวมทั้งชาวโปรตุเกสและชาวดัตช์
ในสมัยพระเจ้านรเมขลาหรือมี่นซอมูน (พ.ศ. 1947–1977) เป็นกษัตริย์ของราชอาณาจักรมเยาะอู้ พระองค์ได้ลี้ภัยไปยังเบงกอลนานถึง 24 ปี กลับมาครองราชสมบัติในยะไข่เมื่อ พ.ศ. 1973 โดยได้รับความช่วยเหลือทางทหารจากสุลต่านแห่งเบงกอล ชาวเบงกอลส่วนหนึ่งเดินทางเข้ามาในยะไข่พร้อมกับพระองค์และกลายเป็นชาวโรฮีนจาในบริเวณนี้[ต้องการอ้างอิง] พระเจ้านรเมขลายกดินแดนบางส่วนให้สุลต่านแห่งเบงกอล และพระองค์ปกครองดินแดนในฐานะรัฐบรรณาการของเบงกอล และได้รับพระนามแบบอิสลามด้วยแม้จะเป็นชาวพุทธ เหรียญทองดีนาร์ของเบงกอลสามารถใช้ได้ภายในราชอาณาจักร เหรียญที่สร้างในสมัยพระเจ้านรเมขลาด้านหนึ่งเป็นแบบพม่า อีกด้านเป็นแบบเปอร์เซีย
หลังจากได้รับเอกราชจากสุลต่านแห่งเบงกอล กษัตริย์ยะไข่ยังคงใช้พระนามแบบมุสลิมอยู่ กษัตริย์ถือว่าตนเป็นสุลต่านและทำตามแบบจักรวรรดิโมกุลแม้ว่าตนเป็นชาวพุทธ มีการจ้างมุสลิมเข้ารับราชการในตำแหน่งต่าง ๆ ระหว่าง พ.ศ. 2074–2172 มีชาวโปรตุเกสมาค้าทาสชาวเบงกอลตามบริเวณแนวชายฝั่งของยะไข่ ประชากรมุสลิมเบงกอลเพิ่มขึ้นในพุทธศตวรรษที่ 22 และมีการจ้างงานที่หลากหลายในยะไข่ ส่วนหนึ่งเป็นล่ามภาษาอาหรับ ภาษาเบงกอล และภาษาเปอร์เซียในศาล แม้ประชากรส่วนใหญ่เป็นชาวพุทธ แต่ก็ดำเนินการตามแบบของรัฐสุลต่านแห่งเบงกอลอยู่มาก ยะไข่สูญเสียการควบคุมเบงกอลตะวันออกเฉียงใต้เมื่อราชวงศ์โมกุลรุกรานเข้ามาในจิตตะกอง
เมืองมเยาะอู้ที่สร้างโดยพระเจ้านรเมขลาเป็นราชธานีอยู่นาน 355 ปี เมืองนี้เป็นที่รู้จักในยุโรปเมื่อฟรีอาร์ เซบาสเตียน มันริก เดินทางมาถึงเมื่อ พ.ศ. 2178 ในสมัยพระเจ้าสิริสุธรรมมา (Thiri Thudhamma) พระมหามัยมุนี พระพุทธรูปที่ปัจจุบันอยู่ในมัณฑะเลย์เดิมอยู่ที่มเยาะอู้ ภายในเมืองมเยาะอู้มีคลองมากมายใช้ในการคมนาคม และมีวัดเป็นจำนวนมาก
ดูเพิ่ม

ประวัติศาสตร์ยะไข่
กำแพงเมืองมเยาะอู้
เกรียงศักดิ์ ชมะนันทน์

| พลเอกเกรียงศักดิ์ ชมะนันทน์ป> จ. ม.ป.ช. ม.ว.ม. ภ.ป.ร. ๑ |
| --- | --- |
เกรียงศักดิ์ ใน พ.ศ. 2519

นายกรัฐมนตรีไทย คนที่ 15
ดำรงตำแหน่ง 11 พฤศจิกายน พ.ศ. 2520 – 3 มีนาคม พ.ศ. 2523 (2 ปี 3 เดือน 21 วัน)
กษัตริย์: พระบาทสมเด็จพระมหาภูมิพลอดุลยเดชมหาราช บรมนาถบพิตร
รอง: สุนทร หงส์ลดารมภ์ บุญชัย บำรุงพงศ์ สมภพ โหตระกิตย์ ทวี จุลละทรัพย์ เสริม ณ นคร เล็ก แนวมาลี
ก่อนหน้า: ธานินทร์ กรัยวิเชียร
ถัดไป: เปรม ติณสูลานนท์
รัฐมนตรีว่าการกระทรวงกลาโหม
ดำรงตำแหน่ง 11 สิงหาคม พ.ศ. 2521 – 11 พฤษภาคม พ.ศ. 2522 (9 เดือน)
นายกรัฐมนตรี: ตนเอง
ก่อนหน้า: เล็ก แนวมาลี
ถัดไป: เปรม ติณสูลานนท์
รัฐมนตรีว่าการกระทรวงมหาดไทย
ดำรงตำแหน่ง 12 พฤศจิกายน พ.ศ. 2520 – 11 สิงหาคม พ.ศ. 2521 (8 เดือน 30 วัน)
นายกรัฐมนตรี: ตนเอง
ก่อนหน้า: สมัคร สุนทรเวช
ถัดไป: เล็ก แนวมาลี
รัฐมนตรีว่าการกระทรวงการคลัง
ดำรงตำแหน่ง 24 พฤษภาคม พ.ศ. 2522 – 11 กุมภาพันธ์ พ.ศ. 2523 (8 เดือน 18 วัน)
นายกรัฐมนตรี: ตนเอง
ก่อนหน้า: สุพัฒน์ สุธาธรรม
ถัดไป: สมหมาย ฮุนตระกูล
รัฐมนตรีว่าการกระทรวงเกษตรและสหกรณ์
ดำรงตำแหน่ง 24 พฤษภาคม พ.ศ. 2522 – 3 มีนาคม พ.ศ. 2523 (9 เดือน 8 วัน)
นายกรัฐมนตรี: ตนเอง
ก่อนหน้า: ปรีดา กรรณสูต
ถัดไป: บรรหาร ศิลปอาชา
ผู้บัญชาการทหารสูงสุด
ดำรงตำแหน่ง 1 ตุลาคม พ.ศ. 2520 – 30 กันยายน พ.ศ. 2521 (11 เดือน 29 วัน)
ก่อนหน้า: พลอากาศเอก กมล เดชะตุงคะ
ถัดไป: พลเอก เสริม ณ นคร
 
ข้อมูลส่วนบุคคล
เกิด: สมจิตร ชมะนันทน์ 17 ธันวาคม พ.ศ. 2460 จังหวัดสมุทรสาคร ประเทศสยาม
เสียชีวิต: 23 ธันวาคม พ.ศ. 2546 (86 ปี) โรงพยาบาลจุฬาลงกรณ์ กรุงเทพมหานคร ประเทศไทย
พรรคการเมือง: ชาติประชาธิปไตย (2525–2532)
คู่สมรส: วิรัตน์ ชมะนันทน์
บุตร: พงศ์พิพัฒน์ รัตนวรรณ
บุพการี: แจ่ม ชมะนันทน์ (บิดา) เจือ ชมะนันทน์ (มารดา)
ลายมือชื่อ: 
ยศที่ได้รับการแต่งตั้ง
รับใช้:  ไทย
สังกัด: กองบัญชาการทหารสูงสุด
ประจำการ: พ.ศ. 2484–2521
ยศ:  พลเอก  พลเรือเอก  พลอากาศเอก
บังคับบัญชา: กองบัญชาการทหารสูงสุด
ผ่านศึก: สงครามมหาเอเชียบูรพา สงครามเกาหลี

พลเอก เกรียงศักดิ์ ชมะนันทน์ ป.จ. ม.ป.ช. ม.ว.ม. ภ.ป.ร. ๑ (17 ธันวาคม พ.ศ. 2460 —​ 23 ธันวาคม พ.ศ. 2546) เป็นนายทหารและนักการเมืองชาวไทย นายกรัฐมนตรีไทยคนที่ 15 หลังจากทำรัฐประหารสำเร็จเมื่อวันที่ 20 ตุลาคม พ.ศ. 2520 เขาได้รับการขอร้องให้เป็นนายกรัฐมนตรีและได้รับการยกย่องว่า "นำพาประเทศไทยไปสู่ประชาธิปไตย" ในช่วงเวลาที่คอมมิวนิสต์กำลังอาละวาดภายในประเทศและประเทศเพื่อนบ้านกลายเป็นคอมมิวนิสต์หลังจากสงครามเวียดนาม
นโยบายเด่นของเขา ได้แก่ การก่อตั้งอีสเทิร์นซีบอร์ด ผ่านการจัดตั้งการปิโตรเลียมแห่งประเทศไทย และการสร้างท่าเรือน้ำลึกที่แหลมฉบัง รวมถึงการเจรจาความตกลงทางการค้าทวิภาคีระหว่างไทยและญี่ปุ่นในยุคของนายกรัฐมนตรีทาเกโอะ ฟูกูดะ เพื่อให้ไทยเข้าร่วมในรูปแบบการพัฒนาแบบ "ฝูงห่านบิน" พล.อ. เกรียงศักดิ์ ชมะนันทน์ เป็นบุคคลสำคัญที่มีบทบาทในการก่อตั้งการปิโตรเลียมแห่งประเทศไทย ผ่านการควบรวมหน่วยงานรัฐที่เกี่ยวข้องกับพลังงาน 2 แห่ง ส่งผลให้ ปตท. กลายเป็นกำลังสำคัญในการขับเคลื่อนเศรษฐกิจและอุตสาหกรรมของประเทศไทยในช่วงทศวรรษที่ 1980 และ 1990
ประวัติ > ชีวิตส่วนตัว

พล.อ. เกรียงศักดิ์ ชมะนันทน์ หรือนามเดิม สมจิตร์ ชมะนันทน์ เกิดเมื่อวันที่ 17 ธันวาคม พ.ศ. 2460 ที่ตำบลมหาชัย อำเภอเมือง จังหวัดสมุทรสาคร เป็นบุตรคนที่ 5 ของนายแจ่มกับนางเจือ ชมะนันทน์ สมรสกับคุณหญิงวิรัตน์ ชมะนันทน์ มีบุตรธิดารวม 2 คน
ประวัติ > การศึกษา

พล.อ. เกรียงศักดิ์ ชมะนันทน์ เริ่มการศึกษาชั้นต้นที่โรงเรียนสมุทรสาครวิทยาลัย จากนั้นเข้าเรียนต่อที่โรงเรียนปทุมคงคาจนจบชั้นมัธยมศึกษา แล้วเข้าศึกษาต่อที่โรงเรียนนายร้อยพระจุลจอมเกล้า จนสำเร็จการศึกษาในปี พ.ศ. 2483 และรับพระราชทานยศ นายร้อยโท เมื่อวันที่ 19 มิถุนายน 2484 รุ่นเดียวกับ
พล.อ. ยศ เทพหัสดิน ณ อยุธยา
พล.อ. เปรม ติณสูลานนท์
พล.อ. ฉลาด หิรัญศิริ
พล.อ. ชาติชาย ชุณหะวัณ (ขณะนั้นใช้ชื่อว่า สมบุญ)
พล.อ. สายหยุด เกิดผล
ในระหว่างรับราชการทหารได้ศึกษาต่อที่โรงเรียนเสนาธิการทหารบก โรงเรียนเสนาธิการทหารบกแห่งสหรัฐอเมริกา วิทยาลัยกองทัพบกและวิทยาลัยป้องกันราชอาณาจักร รุ่น 5
การทำงาน > การรับราชการ

ในปี พ.ศ. 2484 พล.อ. เกรียงศักดิ์ ชมะนันทน์ รับราชการเป็นผู้บังคับหมวด กองพันทหารราบที่ 26 ก่อนจะย้ายไปเป็นผู้บังคับกองร้อยที่ 4 กองพันทหารราบที่ 26 ในช่วงสงครามมหาเอเชียบูรพา ช่วงเวลาเดียวกันยังรับหน้าที่เป็นผู้บังคับกองร้อยที่ 1 กองพันทหารราบที่ 33 จนกระทั่งติดยศ "ร้อยเอก" เมื่อวันที่ 15 กันยายน 2486
ในปี พ.ศ. 2486 จากนั้น ย้ายมาประจำที่ฝ่ายเสนาธิการกองทัพภาคที่ 3 ก่อนจะได้เป็นนายทหารฝ่ายเสนาธิการ กองทัพภาคที่ 3 ถึงปี พ.ศ. 2495 ดำรงตำแหน่งผู้บังคับกองพันทหารราบกรมผสมที่ 20 และไปร่วมรบในสมรภูมิเกาหลีรุ่นแรก ในตำแหน่งผู้บังคับกองพันทหารราบ ผลัดที่ 3 สร้างเกียรติภูมิอย่างมาก จนหน่วยที่บังคับบัญชาได้ฉายาว่า “กองพันพยัคฆ์น้อย”
เมื่อกลับมาย้ายไปสายวิชาการ เป็นหัวหน้าภาควิชายุทธการโรงเรียนเสนาธิการทหารบกโดยติดยศ"พันเอก"
ในปี พ.ศ. 2499 ต่อมาได้เข้าทำงานที่สำนักงานวางแผนทหารของสนธิสัญญาป้องกันร่วมกันแห่งเอเชียอาคเนย์  จนได้เป็นหัวหน้ากองการทหารของสนธิสัญญาป้องกันร่วมกันแห่งเอเชียอาคเนย์
ในปี พ.ศ. 2502 - พ.ศ. 2506 ย้ายมาดำรงตำแหน่งรองเสนาธิการกองอำนวยการกลาง สำนักงานผู้บัญชาการทหารสูงสุด ระหว่างนั้นได้ไปศึกษาต่อที่โรงเรียนเสนาธิการทหารบกสหรัฐอเมริกา
ต่อมาได้รับการเลื่อนยศเป็น"พลเอก"เมื่อปี พ.ศ. 2516 ในตำแหน่งรองเสนาธิการทหารบก จากนั้นในปี พ.ศ. 2517 ก็ขึ้นดำรงตำแหน่งเสนาธิการทหารบก ต่อด้วยผู้ช่วยผู้บัญชาการทหารสูงสุด ในที่สุดขึ้นเป็นผู้บัญชาการทหารสูงสุด เมื่อวันที่ 1 ตุลาคม พ.ศ. 2520 จนเกษียณอายุราชการ
การทำงาน > ราชการทหารต่างประเทศ

ในช่วงที่รับราชการทหาร พล.อ. เกรียงศักดิ์ ชมะนันทน์เคยร่วมรบในสมรภูมิเกาหลีรุ่นแรก ในตำแหน่งผู้บังคับกองพันทหารราบ ผลัดที่ 3 สร้างเกียรติภูมิอย่างมาก จนหน่วยใต้บังคับบัญชาได้ฉายาว่า "กองพันพยัคฆ์น้อย" (ปัจจุบันแปรสภาพเป็นกองพันทหารราบที่ 1 กรมทหารราบที่ 21 รักษาพระองค์) ภายหลังกลับจากสงครามก็เข้าประจำกองบัญชาการทหารสูงสุด เติบโตในสายเสนาธิการมาเป็นลำดับจนเป็นพลเอก และดำรงตำแหน่งผู้บัญชาการทหารสูงสุดจนเกษียณอายุราชการ
การทำงาน > งานการเมือง

ช่วงเวลาที่รับราชการ พล.อ. เกรียงศักดิ์ ชมะนันทน์ เข้าไปมีส่วนเกี่ยวข้องกับการเมืองอยู่เกือบตลอดเวลา โดยเป็นสมาชิกวุฒิสภา เมื่อปี พ.ศ. 2511 และสมาชิกสภานิติบัญญัติ เมื่อปี พ.ศ. 2515
ต่อมาในวันที่ 14 พฤษภาคม พ.ศ. 2520 ช่วงรัฐบาลนายธานินทร์ กรัยวิเชียร มีตำแหน่งเป็นเลขาธิการสภาที่ปรึกษานายกรัฐมนตรี ในวันที่ 9 สิงหาคม พ.ศ. 2524 ได้รับเลือกตั้งเป็นสมาชิกสภาผู้แทนราษฎรไทย ชุดที่ 13
ดำรงตำแหน่งนายกรัฐมนตรี

พล.อ. เกรียงศักดิ์ ชมะนันทน์ เข้ารับตำแหน่งนายกรัฐมนตรี หลังจากคณะปฏิรูปการปกครองแผ่นดินภายใต้ การนำของ พล.ร.อ. สงัด ชลออยู่ ได้ทำการรัฐประหารรัฐบาลของนายธานินทร์ กรัยวิเชียร ผลงานสำคัญในช่วงที่ พล.อ. เกรียงศักดิ์ ชมะนันทน์ ดำรงตำแหน่งคือการปรับปรุงสัมพันธภาพกับประเทศเพื่อนบ้านอันประกอบด้วย เวียดนาม กัมพูชา ลาว และพม่า
รวมทั้ง พล.อ. เกรียงศักดิ์ ได้เดินทางไปเยือนสาธารณรัฐประชาชนจีน และสหภาพโซเวียต เพื่อกระชับความสัมพันธ์กับประเทศมหาอำนาจทั้งสอง ทำให้ไทยมีความสัมพันธ์ทางการทูตและการค้ากับทั้งสองประเทศแน่นแฟ้นขึ้น
นอกจากนี้ยังได้จัดตั้งหน่วยงานสำคัญ ๆ เพิ่มขึ้นอีกหลายหน่วยงาน เช่น การปิโตรเลียมแห่งประเทศไทย กระทรวงวิทยาศาสตร์เทคโนโลยีและการพลังงาน และมหาวิทยาลัยสุโขทัยธรรมาธิราช เป็นต้น
ระหว่างเล่นการเมืองอยู่นั้น พล.อ.เกรียงศักดิ์ได้รับฉายาว่า "อินทรีแห่งทุ่งบางเขน"
พล.อ. เกรียงศักดิ์ ชมะนันทน์ ได้ลาออกจากตำแหน่งนายกรัฐมนตรีโดยแถลงกลางสภาฯ เมื่อวันที่ 29 กุมภาพันธ์ พ.ศ. 2523 อันมีสาเหตุเนื่องมาจากการที่รัฐบาลตัดสินใจเพิ่มราคาค่าน้ำมันตามราคาตลาดโลก ซึ่งทำให้หลายฝ่ายได้รับความเดือดร้อนและโจมตี หลังจากนั้นได้ยุติบทบาททางการเมือง โดยไม่ข้องเกี่ยวกับวงการเมืองอีก แต่อย่างไรก็ตามในเหตุการณ์กบฏวันที่ 9 กันยายน พ.ศ. 2528 พล.อ. เกรียงศักดิ์ ถูกต้องสงสัยว่าอาจมีส่วนรู้เห็นหรือสนับสนุนการกบฏดังกล่าว
โดยในระหว่างที่ดำรงตำแหน่งนายกรัฐมนตรีอยู่นั้น ภาพที่ติดตาของ พล.อ. เกรียงศักดิ์ คือ การทำแกงเขียวหวานใส่บรั่นดีระหว่างออกเยี่ยมประชาชนตามที่ต่าง ๆ อันเป็นสูตรของ พล.อ. เกรียงศักดิ์ เอง
นอกจากนี้ยังได้มีการนำเสนอร่าง พ.ร.บ.นิรโทษกรรมให้แก่นักศึกษาที่ถูกจำคุกเนื่องจาก เหตุการณ์ชุมนุม 6 ตุลาคม พ.ศ. 2519 ที่ มหาวิทยาลัยธรรมศาสตร์ อีกด้วย ซึ่งรัฐสภาก็ได้ผ่านร่างดังกล่าวในปี พ.ศ. 2521 โดยมีเหตุผลสำคัญคือเพื่อความปรองดองของประเทศ ซึ่งทำให้นักศึกษาที่ถูกจับทั้งหมดได้รับการปล่อยตัว
ดำรงตำแหน่งนายกรัฐมนตรี > สมัยที่ 1 (11 พฤศจิกายน พ.ศ. 2520 – 21 ธันวาคม พ.ศ. 2521)

การดำรงตำแหน่งนายกรัฐมนตรีของ พล.อ. เกรียงศักดิ์ ชมะนันทน์นั้น สืบเนื่องมาจากเหตุการณ์รัฐประหารในวันที่ 20 ตุลาคม พ.ศ. 2520 โดยคณะปฏิวัติภายใต้การนำของ พล.ร.อ. สงัด ชลออยู่ ได้ทำการยึดอำนาจการปกครองจากรัฐบาลนายธานินทร์ กรัยวิเชียร และได้ประกาศยกเลิกรัฐธรรมนูญแห่งราชอาณาจักรไทย พ.ศ. 2519 จากนั้นในวันที่ 9 พฤศจิกายน พ.ศ. 2520 จึงได้ประกาศใช้ธรรมนูญการปกครองราชอาณาจักร พ.ศ. 2520 เป็นการชั่วคราว และได้จัดตั้งสภานโยบายแห่งชาติขึ้น จากนั้นได้มีพระบรมราชโองการโปรดเกล้าฯ แต่งตั้ง พล.อ. เกรียงศักดิ์ ชมะนันทน์ ให้ดำรงตำแหน่งนายกรัฐมนตรีคนที่ 15 ของประเทศเมื่อวันที่ 11 พฤศจิกายน พ.ศ. 2520 โดยมี พล.ร.อ. สงัด ชลออยู่ เป็นผู้ลงนามรับสนองพระบรมราชโองการ และยังได้รับการสนับสนุนจากคณะทหารหนุ่ม หรือกลุ่ม “ยังเติร์ก"  รวมทั้งเป็นรัฐมนตรีว่าการกระทรวงมหาดไทยอีกตำแหน่งหนึ่ง ทั้งนี้ ในธรรมนูญการปกครองราชอาณาจักร พ.ศ. 2520 ได้ประกาศนโยบายหลักในการปกครองประเทศที่สำคัญ คือ ให้มีสภานิติบัญญัติแห่งชาติทำหน้าที่ด้านนิติบัญญัติ และร่างรัฐธรรมนูญฉบับถาวรให้แล้วเสร็จภายในปี พ.ศ. 2521 เพื่อจัดให้มีการเลือกตั้งทั่วไปอย่างช้าที่สุดภายในเดือนเมษายน พ.ศ. 2522
ในเดือนสิงหาคม พ.ศ. 2521  พล.อ. เกรียงศักดิ์ ชมะนันทน์ ได้สลับไปควบตำแหน่งรัฐมนตรีว่าการกระทรวงกลาโหมแทน
หลังจากรับตำแหน่งนายกรัฐมนตรีเป็นเวลากว่า 1 ปี รัฐบาล พล.อ. เกรียงศักดิ์ ชมะนันทน์ สมัยแรกก็สิ้นสุดลงเมื่อวันที่ 21 ธันวาคม พ.ศ. 2521 ภายหลังการประกาศใช้รัฐธรรมนูญแห่งราชอาณาจักรไทย พ.ศ. 2521 ซึ่งเป็นไปตามที่รัฐบาลคณะปฏิวัติประกาศว่า จะให้มีการร่างรัฐธรรมนูญ และให้มีผลบังคับใช้โดยเร็ว แต่สาระสำคัญของรัฐธรรมนูญที่กำหนดไว้ในบทเฉพาะกาลได้แสดงให้เห็นถึงการสืบทอดอำนาจของฝ่ายทหารจนกระทั่งได้ฉายาว่า “ประชาธิปไตยครึ่งใบ” และกำหนดให้มีการเลือกตั้งทั่วไป (ครั้งที่ 12) เมื่อวันที่ 22 เมษายน พ.ศ. 2522
อสัญกรรม

พล.อ. เกรียงศักดิ์ ป่วยด้วยอาการเส้นเลือดในสมองตีบ ตั้งแต่ปี พ.ศ. 2531 จากนั้นก็รักษาตัวมาตลอดและเข้ารักษาตัวที่โรงพยาบาลจุฬาลงกรณ์ เมื่อเดือนกันยายน พ.ศ. 2546 จนกระทั่งถึงแก่อสัญกรรมเมื่อวันที่ 23 ธันวาคม พ.ศ. 2546 รวมอายุ 86 ปี 6 วัน มีพิธีพระราชทานเพลิงศพเมื่อวันที่ 12 พฤศจิกายน พ.ศ. 2549 ณ เมรุหลวงหน้าพลับพลาอิศริยาภรณ์ วัดเทพศิรินทราวาส
รางวัลและเกียรติยศ

พลเอก พลเรือเอก พลอากาศเอก เกรียงศักดิ์ ชมะนันทน์ ได้รับพระราชทานยศนายกองใหญ่แห่งกองอาสารักษาดินแดนเป็น พลเอก พลเรือเอก พลอากาศเอก นายกองใหญ่ เกรียงศักดิ์ ชมะนันทน์ ในเดือนกุมภาพันธ์ พ.ศ. 2521
เครื่องราชอิสริยาภรณ์ > เครื่องราชอิสริยาภรณ์ในประเทศ

พ.ศ. 2521 –  เครื่องราชอิสริยาภรณ์จุลจอมเกล้า ชั้นที่ 1 ปฐมจุลจอมเกล้า (ป.จ.) (ฝ่ายหน้า)
พ.ศ. 2517 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2511 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2505 –  เหรียญชัยสมรภูมิ สงครามมหาเอเชียบูรพา (ช.ส.)
พ.ศ. 2496 –  เหรียญชัยสมรภูมิ การร่วมรบกับสหประชาชาติ ณ ประเทศเกาหลี (ช.ส.)
พ.ศ. 2521 –  เหรียญพิทักษ์เสรีชน ชั้นที่ 1 (ส.ช.)
พ.ศ. 2511 –  เหรียญราชการชายแดน (ช.ด.)
พ.ศ. 2496 –  เหรียญจักรมาลา (ร.จ.ม.)
พ.ศ. 2521 –  เหรียญลูกเสือสดุดี ชั้นที่ 1
พ.ศ. 2521 –  เหรียญรัตนาภรณ์ รัชกาลที่ 9 ชั้นที่ 1 (ภ.ป.ร.1)
พ.ศ. 2493 –  เหรียญพระราชพิธีบรมราชาภิเษก รัชกาลที่ 9 (ร.ร.ศ.9)
เครื่องราชอิสริยาภรณ์ > เหรียญสหประชาชาติ

สหประชาชาติ :
พ.ศ. 2496 –  เหรียญสหประชาชาติเกาหลี
เครื่องราชอิสริยาภรณ์ > ต่างประเทศ

สหรัฐ :
พ.ศ. 2495 –  เหรียญซิลเวอร์สตาร์
พ.ศ. 2512 –  ลีเจียนออฟเมอริต ชั้นนายทหาร
พ.ศ. 2495 –  เพรสซิเดนเชิล ยูนิท ไซเทเชิน (ทหารบก)
มาเลเซีย :
พ.ศ. 2522 –  เครื่องราชอิสริยาภรณ์ปังกวนเนการา ชั้นที่ 1
พ.ศ. 2510 –  เครื่องราชอิสริยาภรณ์หยาง มูเลีย เซเตีย มาห์โกตา มาเลเซีย ชั้นที่ 2
เกาหลีใต้ :
พ.ศ. 2520 –  เครื่องอิสริยาภรณ์กิตติคุณสำหรับการรักษาความปลอดภัยแห่งชาติ ชั้นที่ 1
พ.ศ. ไม่ปรากฏ –  เหรียญราชการสงครามเกาหลี
ฟิลิปปินส์ :
พ.ศ. 2521 –  เครื่องอิสริยาภรณ์ซิกาตูนา ชั้นสายสร้อย
พระราเมศวร (พระราชโอรสในสมเด็จพระมหาจักรพรรดิ)

| พระราเมศวร> พระมหาอุปราชแห่งกรุงศรีอยุธยา |
| --- | --- |
สวรรคต: พฤศจิกายน พ.ศ. 2107
ราชวงศ์: สุพรรณภูมิ
พระบิดา: สมเด็จพระมหาจักรพรรดิ
พระมารดา: พระสุริโยทัย
พระราเมศวร  (อังกฤษ: Ramesuan,พม่า: ဗြရာမသွန်; ? – สวรรคต พฤศจิกายน พ.ศ. 2107) เป็นพระราชโอรสพระองค์ใหญ่ในสมเด็จพระมหาจักรพรรดิและพระสุริโยทัย ทรงบัญชาการทหารระหว่างสมัยอยุธยาในคริสต์ศตวรรษที่ 16
พระองค์เป็นพระเชษฐาในสมเด็จพระมหินทราธิราช และมีพระขนิษฐา 3 พระองค์ คือ พระวิสุทธิกษัตรีย์ (พระอัครมเหสีในสมเด็จพระมหาธรรมราชาธิราช) พระบรมดิลก และพระเทพกษัตรีย์ หลังจากสงครามช้างเผือก พระองค์ถูกส่งไปยังหงสาวดีในเดือนมีนาคม ปี พ.ศ. 2107 ต่อมาพระองค์กลายเป็นผู้บัญชาการของกองทัพอาณาจักรพม่า และสวรรคตในเดือนพฤศจิกายน ปี พ.ศ. 2107 เนื่องจากประชวรระหว่างการศึกกับล้านนา (แต่ในพงศาวดารบางฉบับบอกว่าพระราเมศวรสวรรคตระหว่างเดินทางไปเป็นองค์ประกันที่หงสาวดีหลังเสร็จสงครามช้างเผือก)
สงครามพระเจ้าตะเบ็งชเวตี้

บทความหลัก: สงครามพระเจ้าตะเบ็งชเวตี้
ในปี พ.ศ. 2091 พระเฑียรราชาพระบิดาของพระองค์ขึ้นครองสิริราชสมบัติเป็นสมเด็จพระมหาจักรพรรดิ พระเจ้ากรุงอยุธยา พระองค์กลายเป็นรัชทายาทและพระมหาอุปราชแห่งสยาม ระหว่างสงครามพระเจ้าตะเบ็งชเวตี้กับราชวงศ์ตองอู พระราเมศวรพร้อมกับสมเด็จพระมหาจักรพรรดิ พระราชบิดา พระสุริโยทัย พระราชมารดา พระมหินทร์ พระอนุชา และ พระบรมดิลก พระขนิษฐา ประทับช้างทรงออกจากกำแพงพระนครไปเผชิญหน้ากองทัพพม่าที่นำโดย พระเจ้าตะเบ็งชะเวตี้แห่งหงสาวดี ในการต่อสู้กับตะโดธรรมราชาที่ 1 เจ้าเมืองแปร พระสุริโยทัยและพระบรมดิลกสิ้นพระชนม์ทั้ง 2 พระองค์ ในพระราชพงศาวดารของไทยระบุว่า พระราเมศวร เสด็จกลับพระนครพร้อมกับพระศพของพระราชมารดา หลังจากล้มเหลวในการล้อมกรุงศรีอยุธยา พระเจ้าตะเบ็งชะเวตี้และกองทัพของพระองค์ตัดสินใจถอยกลับไปทางเหนือใกล้อำเภอแม่สอด
พระราเมศวรและสมเด็จพระมหาธรรมราชา ได้รับพระบัญชาให้ไล่ตามกองทัพที่ล่าถอย และสังหารทหารพม่าไปจำนวนมาก ไม่นานฝ่ายพม่าก็ตัดสินใจยืนหยัดและซุ่มโจมตีกองทัพสยามใกล้ ๆ กำแพงเพชร โดยแบ่งกำลังอยู่สองฟากของถนนและตีกระหนาบกองทัพของพระราเมศวร ผลที่ตามมา พระราเมศวรและพระมหาธรรมราชาถูกจับโดยกองทัพพม่า สิ่งนี้กระตุ้นให้สมเด็จพระมหาจักรพรรดิเจรจาสันติภาพกับพระเจ้าตะเบ็งชะเวตี้ส่งผลให้ต้องสูญเสียช้างเผือก 2 ช้างและพักรบ พระราเมศวรและพระมหาธรรมราชาได้รับการปล่อยตัวและอนุญาตให้พม่าล่าถอยได้โดยไม่ถูกไล่ติดตาม หลังสงครามพระราเมศวรเป็นส่วนหนึ่งของฝ่ายที่สนับสนุนการรื้อกำแพงเมืองของสุพรรณบุรี ลพบุรี และนครนายก สิ่งนี้ถูกนำมาใช้เพื่อป้องกันการรุกรานของพม่าในอนาคตด้วยฐานที่มั่นที่แข็งแกร่ง